als_Latn dik_Latn sag_Latn
Mërgim Brahimi, pjesë e ekipit të Shpresave të Shqipërisë, është grumbulluar për herë të parë në kombëtaren e madhe. Ai debutoi në ndeshjen miqësore Shqipëri–Iran 1-0, e cila u luajt në Stamboll. Pas aventurës me kombëtaren e madhe, lojtari është rikthyer në Shqipëri për të vazhduar stërvitjen me ekipin e Shpresave të cilët do të luajnë këtë muaj ndeshjet eliminatore ndaj Portugalisë dhe Rusisë. Për “Sport Ekspres”, lojtari është shprehur se gjithmonë ka dashur të luajë për ngjyrat kuqezi dhe e ka realizuar dëshirën e tij, dëshirë e cila i ka dhënë një kënaqësi shumë të madhe. “Unë jam shqiptar dhe gjithmonë kam dashur të luaj për Shqipërinë. Përfaqësoj ngjyrat kuqezi dhe gjithmonë do të jem krenar për këtë. Të them të drejtën të gjithë më kanë pritur shumë mirë në skuadër dhe jam i kënaqur që debutova me fitore. Isha shumë i motivuar dhe jam gëzuar shumë kur trajneri më kërkoi që të futesha në fushën e lojës. Për mua ishte një emocion i papërshkrueshëm. Kombëtarja e madhe ndryshon nga ekipi i 21-vejçarëve dhe presioni mbi lotjarin është më i madh. Mendoj që do ta përballoj mirë pasi në skuadër kam edhe një mikun tim të mirë, siç është Armando Sadiku. Kemi luajtur sëbashku tek Shpresat dhe ndihem mirë kur qëndroj me të. Hykën e takoj vetëm kur ndeshemi kundër Luzernës”. Përsa i përket të ardhmes së tij, mesfushori shtatshkurtës u shpreh: “Besoj që edhe sezonin e ardhshëm do të jem pjesë e Grasshoperit. Shpresoj që në të ardhmen të luaj me ndonjë skuadër të madhe europiane dhe ta ndihmoj sa më shumë ekipin tonë kombëtar”.
You must be logged in to post a comment Login
als_Latn eng_Latn